Muhammad Yunus

I Muhammad Yunus (míbait 28 ya ing Junio 1940) métung yang Bangladeshing negocianting pangkétawan (social entrepreneur), bangqueru, economista ampóng pékapun king kétawang pangmémalén (civil society leader) a ménikwang Galal a Nobel  para king Kapayapan (Nobel Peace Prize) anyang 2006 para king pámitatag ning Grameen Bank ampóng pámanimúna karéng conceptu ning [microcredit]] ampóng microfinance. Bibie dó réning paútang karéng negocianting masyádung kalúlû para karéng tradicional a paútang ibat karéng bancu. Paréu lang mírínan Galal a Nobel di Yunus ampó ing Grameen Bank "para king karélang pámanigóbra kapamílatan ning microcredit báng maglalang paniúlung a economico ampóng social ibat king lálam". Agpang king Norwegian Nobel Committee "e malyáring mika pangmaluátan a kapayapan nung é la mirínan pamikatagun deng maragul a dake ning ketawan bang misaka king kakaluluan" ampong "kareng miáyaliwang cultura ampóng civilizacion, pépákit nang Yunus ampó ning Grameen Bank a agyáng déng pékakalúlû, agyú rang magdala king karélang paniúlung".